钦定古今图书集成/历象汇编/岁功典/第023卷 > 食举东西厕乐诗六首 前人
## 钦定古今图书集成/历象汇编/岁功典/第023卷 > 食举东西厕乐诗六首 前人

明明在上，丕显厥繇。翼翼三寿，蕃后惟休。群生渐德，
六合承流。三正元辰，朝庆鳞萃。华夏奉职贡，八荒觐
殊类。黻冕充广庭，鸣玉盈朝位。

济济朝位，言观其光。仪序既以时，礼文焕以彰。思皇
享多祜，嘉乐永无央。

九宾在庭。胪赞既通。升瑞奠贽。乃侯乃公。穆穆天尊。
隆礼动容。履端承元吉。介福御万邦。

泰始开元，龙升在位。四隩同风，燮宁殊类。五韪来备，
嘉生以遂。凝庶绩，臻大康。申繁祉，裔无疆。本支百世，
继绪不忘。继绪不忘，休有烈光。永言配命，惟晋之祥。
朝元日，宾王庭。承宸极，当盛明。衍和乐，竭祗诚。仰嘉
惠，怀德馨。游淳风，泳淑清。协亿兆，同欢荣。建皇极，统
天位。运阴阳，御六气。殷群生，成性类。王道浃，治功成，
人伦序，俗化清。虔明祀，祗三灵。崇礼乐，式仪刑。
庆元吉，宴三朝。播金石，咏泠箫。奏《九夏》，舞《云韶》。迈德
音，流英声。八纮一，六合宁。六合宁，承圣明。王泽洽，道
登隆。绥函夏。总华戎。齐德教。混殊风。混殊风，康万国。
崇夷简。尚敦德。弘王度，远遐则。